**פתח דבר**

ספר זה מוקדש לבחינת תולדותיה של סוגת סיפורי המוצא (origins), הניצבת בתשתית כמה ממקורות התורה וביסוד ספר בראשית בכללותו. השתמשתי במושג זה בספר הנוכחי כדי להגדיר יצירה ספרותית המתבססת על תשתית גנאלוגית ורצף עלילתי המשתרע מראשית האנושות (או האנשים הראשונים) ועד סיפורי אבות הקבוצה וסיפורי ההתיישבות שלה. המוקד העיקרי של חיבורים מעין אלו הוא שאלות הזהות והמוצא של הקבוצה. סוג זה של כתיבה מוכר למדי מספרות מאוחרת יותר, למשל מן הספרות האירופית או מן הספרות הערבית, עד כי נדמה כי סוגה ספרותית זו התקיימה בכל התרבויות מאז ומעולם. אולם כדברי המשורר הישראלי, נתן אלתרמן, "גם למראה ישן יש רגע של הולדת" ("ירח"). ואכן, לא ניתן למצוא סימנים לקיומה של יצירה זו בין שפע הממצאים מן המזרח הקדום מלפני הרבע השני של האלף הראשון לפסה"נ, וביטוייה המלאים מצויים רק בספרות של אגן הים התיכון המזרחי מתקופה זו ואילך. ספר זה מבקש אפוא להתחקות אחר היווצרותה של אותה סוגה בעקבות ביטוייה במקרא ובשורה של מקורות מן הכתיבה הגנאלוגית והמיתוֹגְרפית של העולם היווני בתקופה הארכאית וראשית התקופה הקלסית, ומסורות מהעולם הפיניקי והלוּוִי של האלף הראשון לפני הספירה.

ראשיתו של ספר זה בעבודת דוקטור שכתבתי באוניברסיטה העברית בירושלים בהנחיית פרופ' אלכסנדר רופא מן החוג למקרא ופרופ' דבורה גרא מן החוג ללימודים קלסיים, אשר ליוו אותי בכל צעדיי האקדמיים מלימודי תואר הבוגר בחוגים למקרא וללימודים קלסיים ואילך. אני אסיר תודה להם על האמון המלא שנתנו בי בכל שלבי כתיבת העבודה, על הערותיהם מאירות העיניים ועל ההקפדה קלה כבחמורה. מאז הגשת העבודה ועד הכנת המהדורה העברית של הספר זכיתי לקבל עצות והערות נבונות רבות על הדברים שביקשתי להביא בספר. אזכיר ברגשי תודה מקצת אותם חוקרים שדבריהם גרמו לי לבחון מחדש, לשנות, לתקן, ללטש את דבריי ולהביאם בצורה חדשה בגרסה הנוכחית: פרופ' יאיר זקוביץ, פרופ' מיכאל סיגל ופרופ' ברוך שורץ מהאוניברסיטה העברית בירושלים, פרופ' ציפורה טלשיר ז"ל מאוניברסיטת בן גוריון בנגב, פרופ' עירד מלכין מאוניברסיטת תל אביב, פרופ' ג'ון ון סיטרס מאוניברסיטת צפון-קרוליינה, פרופ' קרולינה לופז-רואיז, פרופ' ג'פרי סטקרט ופרופ' שמחה שבל מאוניברסטת שיקגו, שם שהיתי בלימודי פוסט-דוקטור בשנת תשע"ג, ופרופ' שעיה כהן ופרופ' פיטר משיניסט מאוניברסיטת הרווארד, שבה שימשתי כעמית הארי סטאר במרכז למדעי היהדות בשנת תשע"ה. בשעת המהדורה הכנת העברית של הספר שמעתי עצות טובות מפי פרופ' שמואל אחיטוב, ד"ר רונאלה מרדלר, וגאולה כהן.

הספר עוד המשיך להתגלגל ועבר שינויים אחדים בגרסתו החדשה באנגלית. הכנסתי כמה תיקונים, תוספות אחדות ועדכנתי את ההתייחסות לספרות מחקר עכשווית. מטבע הדברים לא יכולתי להתייחס בצורה נרחבת לכל ההתפתחויות במחקר של השנים האחרונות ובוודאי אידרש לכך בשנים הבאות. טובה מרובה אני מחזיק לד"ר[[?]] Hannah Davidson שתרגמה את הספר העברי לאנגלית במסירות רבה בתקופה המאתגרת של פנדמיה עולמית, ולתלמידתי, Anat Alcalay, שעזרה לי בכל היבטי הכנת הספר בצורתו הנוכחית ובעצות נבונות. תודתי נתונה גם לתלמידיי, Jonathan Schabbi, Tzlil Miron וMatan Oren שהכינו את הביבליוגרפיה והמפתחות בגרסה העברית של הספר, ול.... שהכין את המפתחות בגרסה האנגלית. תודתי נתונה גם לאנשי הוצאת Cambridge University Press על עבודתם בהפקת הספר ובמיוחד ל Beatrice Rehl על עזרתה ותמיכתה האיתנה בפרויקט הזה משלביו הראשונים, כמו גם לקוראים האלמוניים שקראו את הספר בעבור ההוצאה והציעו הערות מועילות. חובה נעימה היא לי להודות גם לקרנות שתמכו בהפקת הספר ובהבאתו לדפוס: the Israel Science Foundation (ISF grant no. 49/19) and the Memorial Foundation for Jewish Culture.

אחרונים חביבים אזכיר את מי שאני למד מהם מדי יום בביתי ובביתי האקדמי. ספר זה לא היה עולה על הכתב לולי השיג ושיח עם רעייתי, נגה, בבית המדרש המשפחתי שלנו, למלא את דברי ריש לקיש על "שני תלמידי חכמים המדגילים זה לזה [...] שנאמר 'ודגלו עלי אהבה'" (בבלי, שבת סג ע"א), ולולי השמחה שמרעיפות עלינו בנותינו. טובה מרובה אני מחזיק גם לעמיתיי ולתלמידיי בחוג למקרא באוניברסיטת תל אביב. זכות גדולה נפלה בחלקי לכתוב שורות אחרונות אלו על מרפסת בית-התפוצות באוניברסיטה, שחלונותיו קרועים אל הים התיכון, בתקווה שתהא בספר זה תרומת-מה להבנת התרבויות הקדומות שצמחו על חופיו.